愛蓮堂
作者：錢聞詩
朝代：宋

paragraphs: 懿哉周濂溪，昔攬星江符。
四時花卉多，獨以蓮自娛。
公見太極初，學業周孔徒。
如何心清浄，愛與釋氏俱。
理是吾即爾，理非爾異吾。
理與愛適同，彼釋我自儒。
只疑牡丹時，貴客笑我愚。
又恐菊花開，隠士斥我迂。
彼此一是非，能問莊生無。
坐看萬朵紅，翠蓋爭相扶。
晚凉微雨來，亂落明月珠。